Tiistaina vähän ennen kello 18:aa Salon ydinkeskustassa sattui välikohtaus, jonka yhteydessä salolainen mies päihtyneenä muun muassa aiheutti autoille vahinkoa, poliisi tiedottaa.

Hätäkeskukseen oli tullut ilmoitus miehestä, joka housut nilkoissa potkii autoja.

- Kyseinen mies oli juuri poistettu häiriökäyttäytymisen vuoksi anniskelupaikasta. Välittömästi poistamisen jälkeen mies oli potkaissut lommon Rummunlyöjänkadulla pysäköitynä olleen auton kylkeen, tiedotteessa kerrotaan.

Mainos alkaa

Mainos päättyy

Mies oli jatkanut Helsingintielle ja ja jäänyt hetkeksi "esiintymään" sukuelimet paljaana läheisen kahvilan ikkunoiden edustalle, poliisi kertaa.

Kahvilassa oli tapahtumahetkellä asiakkaita.

- Tämä ei kuitenkaan ollut miehelle ilmeisesti vielä riittänyt, vaan hän oli, varustuksensa edelleen paljaana, siirtynyt kävelemään keskelle Helsingintietä, jolloin ajoneuvoliikenne oli joutunut väistelemään miestä. Yhden auton kuljettajan jouduttua pysäyttämään miehen takia mies oli hypännyt samantien auton konepellille. Auton konepelti ja tuulilasi vahingoittuivat tilanteessa, poliisi kertoo.

Mies jouduttiin kuljettamaan tilanteen rauhoittamiseksi poliisiasemalle.